Alle aanklagte teen Booysen en kie laat vaar | Maroela Media
Booysen saam met ander lede van die Cato Manor-eenheid. Foto: ANA
'n Sewe jaar lange regstryd het Woensdag skielik in die hooggeregshof in Durban tot 'n einde gekom toe alle aanklagte teen Johan Booysen, voormalige hoof van die Valke in KwaZulu-Natal, en sy medebeskuldigdes laat vaar is.
Die groep het gesamentlik op 116 aanklagte tereg gestaan en is van 'n reeks misdade beskuldig, insluitend rampokkery en dat hulle minstens 28 mense doodgemaak het. Die beamptes is in 2012 in hegtenis geneem nadat die Sunday Times die storie aan die lig gebring het.
"Ek is instruksie gegee dat die aanklagte soos dit op die klagstaat verskyn, teruggetrek moet word," het die staatsaanklaer aan regter Kate Pillay gesê.
Pillay het hierna beslis dat die aanklagte teruggetrek word en dat Booysen se paspoort aan hom teruggegee word, 'n versoek wat sy regsverteenwoordiger al maande lank rig.
Dit is nog nie duidelik of lede van die groep nou individueel aangekla sal word nie. Dié besluit berus nou by adv. Elaine Zungu, waarnemende direkteur van openbare vervolgings in KwaZulu-Natal.
Die voormalige waarnemende nasionale direkteur van openbare vervolgings, adv. Nomgcobo Jiba, en die voormalige nasionale direkteur van openbare vervolgings, adv. Shaun Abrahams, het onderskeidelik op 17 Augustus 2012 en 16 Februarie 2016 magtiging verleen vir vervolging.
Die Sunday Times het in Oktober verlede jaar 'n verskoning uitgereik in verband met sy beriggewing oor Cato Manor se "moordbende".
Bongani Siqoko, redakteur van die Sunday Times, het toegegee dat "iets iewers skeefgeloop het" in die proses van inligtinginsameling en verslaggewing in verband met die stories. Dit het geblyk dat van die Sunday Times se bronne glo self deur die Valke ondersoek is en dat van die foto's van dooie verdagtes wat deur die koerant gepubliseer is, niks met Cato Manor te doen gehad het nie.
Booysen, wat intussen afgetree het en in die private sektor werk, het deurentyd volgehou dat die besluite om hom te vervolg polities gemotiveerd was.
Die besluit om vervolging te staak kom nadat adv. Shamila Batohi, nasionale direkteur van openbare vervolgings, verlede week aangekondig het die aanklagte van rampokkery word teruggetrek. Sy het egter gesê Zungu sal oor die ander aanklagtes besluit.
Drie van die Cato Manor-eenheid se lede is dood in die tyd wat die verhoor plaasgevind het. Die oorblywende lede wat nie afgetree het of bedank het nie, het hul werk in die polisie hervat nadat hulle tydens interne verhore onskuldig bevind is.
Híér is die rykste buurte in SA
Meestal blanke lede … die eingstes wat seker nog weet hoe om hul werk te doen!!!!
Wat 'n skande dat SAPS van hulle ontslae wou raak …
Ja, die bestes onder hulle word so behandel. Hoop hulle dagvaar sewe soorte waks uit almal wat hulle so behandel het. Defnitief politiek hier agter.
Tyd vir 'n eis teen die staat vir kwaadwillige vervolging.
Ek sal nogal daarvan hou as iemand ñ som kan maak oor wat hierdie onsinnigheid die staat gekos het… en ek het ñ vermoede hulle het nognie klaar betaal… die eise kom nou. Weereens baie geluk aan elkeen wat ñ hand hierin het… julle is die ware vyand… nie die ouens wat nou na sewe jaar se tyd mors uit die hof stap.
Hoop julle gaan n Groot Eis instel teen almal wat julle lewe vir 7 jaar hel gemaak het -LOOI HULLE, ten minste gaan ons belasting betalers se geld na mense toe wat dit verdien.